उधर शेख अब्दुल्ला को भी लगता था कि यदि उसकी छवि मुसलमान नेता की बनी तो रियासत का राजा बनने का उसका स्वप्न पूरा नहीं हो सकता और न ही उसे अपने इस आंदोलन में भारत की सहायता प्राप्त हो सकती है। इसलिए शेख अब्दुल्ला भी चाहते थे कि यदि साम्यवादी उनके साथ मिल जाते हैं तो उसकी छवि पंथनिरपेक्ष नेता की बन जाएगी। अब नई परिस्थितियों में भारत सहायता कर सकता था। साम्यवादी अपनी योजना के कारण शेख अब्दुल्ला के साथ जाने को लालायित थे और अब्दुल्ला अपनी सफलता के लिए उनका प्रयोग करने को आतुर था। इस पृष्ठभूमि में शेख अब्दुल्ला ने मुस्लिम कान्फ्रेस का नाम बदलकर नेशनल कॉन्फ्रेस कर दिया। कश्मीर में साम्यवादी पार्टी के ज्यादातर सदस्य कश्मीरी हिन्दू ही थे। पार्टी ने डा0 एन0एन0 रैना की अध्यक्षता में अपनी एक शाखा वहां स्थापित की हुई थी। इन कश्मीरी हिन्दू कम्यूनिस्टों के नेशनल कॉन्फ्रेस में आ जाने के कारण शेख अब्दुल्ला की छवि पंथनिरपेक्ष नेता की बनने लगी और इस छवि को कारण पं0 जवाहर लाल नेहरु भी अब्दुल्ला के साथ आ खड़े हुए। अब्दुल्ला ने समय , स्थान देखकर मार्क्सवादी और समाजवादी शब्दावली का प्रयोग करना भी शुरु किया। नेशनल कॉन्फ्रेस में कश्मीरी कम्युनिस्ट हिन्दुओं के आ जाने के बाद भविष्य में भी शेख को कोई खतरा नहीं हो सकता था। क्योंकि इन कम्यूनिस्ट हिंदुओं का कोई जनाधार नहीं था। अब्दुला को ऐसे जनाधारविहीन हिन्दू नेताओं की ही जरुरत थी। धीरे -धीरे अब्दुल्ला ने ऐसा आभास देना शुरु कर दिया, मानो वह चिंतन के स्तर पर समाजवादी खेमे से ही ताल्लुक रखता हो । पंजाब से जाने-माने कम्युनिस्ट श्री बी0पी0एल0बेदी और उनकी यूरोप मूल की पत्नी करेवा बेदी के आ जाने के बाद अब्दुल्ला को अपनी इस छवि के प्रसार करने लिए के लिए बहुत सहायता मिली। बेदी दम्पत्ति ने ही 1944 में ”नया कश्मीर” नाम से कश्मीर के लिए नया मेनीफेस्टो तैयार किया था। गहराई से देखने से पता चलता है। इसका बहुत सा हिस्सा ‘पीपुल्स एज’ में छपे मार्क्सवादी साहित्य में से लिया गया है। इसे तैयार करने में एन0एन0 रैना और मोती लाल मिस्त्री ने भी महत्वपूर्ण भूमिका निभायी थी लेकिन यह मैनिफेस्टो वे शेख अब्दुल्ला के नाम से ही प्रचारित -प्रसारित किया गया । इसके छपने के बाद कम्युनिस्ट नेता अब्दुल्ला को मजलुमों का मसीहा बताने लगे।